เครดิตบูโรห่วงลูกหนี้น้ำท่วมติดบัญชีดำ
เครดิตบูโรร่อนจม.ถึงธนาคาร-สถาบันการเงิน ระมัดระวังรายงานข้อมูลของลูกหนี้ น้ำท่วมหวั่นติดบัญชีดำ
7 ต.ค. 2554

เครดิตบูโรร่อนจม.ถึงธนาคาร-สถาบันการเงิน ระมัดระวังรายงานข้อมูลของลูกหนี้ น้ำท่วมหวั่นติดบัญชีดำ
นายสุรพล โอภาสเสถียร ผู้จัดการใหญ่ บริษัท ข้อมูลเครดิตแห่งชาติ จำกัด (เครดิตบูโร) เปิดเผยว่า เครดิตบูโรได้ออกจดหมายถึงธนาคารและสถาบันการเงินที่เป็นสมาชิกเพื่อให้ระมัดระวังในการรายงานและนำส่งข้อมูลของลูกหนี้ กลุ่มที่ได้รับผลกระทบจากภัยพิบัติน้ำท่วม หากมีการผ่อนผันหรือผ่อนปรนการชำระหนี้ให้กับลูกค้าที่ได้รับผลกระทบที่เกิดขึ้นดังกล่าว ก็ควรยึดถือข้อเท็จจริงตามนโยบายที่ได้ช่วยเหลือหรือผ่อนผันให้กับลูกค้า เช่น กรณีที่ลูกค้าสามารถปฏิบัติตามข้อตกลงหรือข้อผ่อนผันได้ ท่านสมาชิกสามารถรายงานและนำส่งข้อมูลการชำระหนี้ตามข้อเท็จจริงที่เกิดขึ้นตามข้อตกลงหรือข้อผ่อนผันนั้นในสถานะบัญชี “บัญชีปกติ” แทนการรายงานและนำส่งข้อมูลว่า “ลูกค้าผิดนัดชำระหนี้” เพื่อช่วยเหลือลูกค้าไม่ให้เกิดความเสียหายในประวัติของตน
นอกจากนี้ตามประกาศของคณะกรรมการคุ้มครองข้อมูลเครดิต เรื่อง รหัสสถานะบัญชี ก็มีการระบุไว้อย่างชัดเจนว่าในกรณีที่มีการพักชำระหนี้ตามนโยบายของรัฐ หรือตามนโยบายของสมาชิกที่สอดคล้องกับนโยบายของรัฐเช่น ประสบภัยธรรมชาติ หรือภัยพิบัติอื่น ก็ให้นำส่งเป็น “พักหนี้ตามนโยบายของรัฐ” มาตรการนี้จะเป็นการช่วยเยียวยาทางด้านจิตใจแก่ผู้ประสบอุทกภัยอีกทางหนึ่งด้วย 
ทั้งนี้ผู้ที่ประสบปัญหาอุทกภัย จะส่งผลกระทบต่อชีวิตความเป็นอยู่ การประกอบอาชีพ การประกอบกิจการ และรายได้ของประชาชน และความสามารถในการชำระหนี้ของลูกหนี้ ซึ่งเครดิตบูโรมีความเป็นห่วงใยเป็นอย่างยิ่งสำหรับความเดือดร้อนของประชาชนที่เกิดขึ้นในปัจจุบัน และด้วยเหตุที่ในอนาคตอันใกล้นี้ บุคคลเหล่านั้นคงจะมีการขอสินเชื่อเพื่อการซ่อมแซม หรือเพื่อเป็นทุนหมุนเวียน  หลังจากเหตุการณ์สู่ภาวะปกติ ลูกค้าสามารถตรวจเครดิตบูโรของตนเองเพื่อดูความถูกต้องของข้อมูลได้ ที่ ศูนย์บริการตรวจเครดิตบูโร ของบริษัทเอง หรือผ่าน เคาน์เตอร์ธนาคารกรุงไทยและธนาคารธนชาต ที่ตู้เอทีเอ็ม ของธนาคารกรุงไทย ธนาคารไทยพาณิชย์ ที่ร่วมโครงการ สอบถามข้อมูลเพิ่มเติมได้ที่ Call Center 0-2643-1250